সিএমও’র কর্তা পরিচয় দিয়ে তোলাবাজির চেষ্টা, গ্রেফতার অভিযুক্ত

কলকাতা: সিএমও’র কর্তা পরিচয় দিয়ে তোলাবাজির চেষ্টা। প্রায় পাঁচ কোটি টাকা তোলা চাওয়ার অভিযোগ। ইতিমধ্যে ঘটনায় অভিযুক্তকে গ্রেফতার করেছে লালবাজার (Lalbajar)। ধৃত ব্যক্তির নাম সৌরভ চট্টোপাধ্যায়। ধৃতের বাড়িতেই তল্লাশি চালিয়ে সাত লাখ টাকা নগদ উদ্ধার করেছে পুলিশ (Kolkata Police)। উদ্ধার হয়েছে প্রচুর সোনা এবং রুপোর কয়েন। সৌরভের বাড়িতে কীভাবে এত নগদ টাকা এল সেটাই ভাবাচ্ছে তদন্তকারীদের। তোলাবাজি করেই এই টাকা জড়ো করা হয়েছিল? ঘটনার তদন্তে লালবাজার।

জানা যায়, ধৃত সৌরভ নিজেকে নবান্নে সিএমও’র কর্তা বলে পরিচয় দিয়ে এক ব্যক্তির সঙ্গে যোগাযোগ করেন। ফোনে নিজেকে প্রভাবশালী দাবি করে সমস্যা সমাধানের আশ্বাস দেন। এর বদলে পাঁচ কোটি টাকা চাওয়া হয় বলে অভিযোগ। আর তা দিলে শুধু সমস্যা সমাধান নয়, বিভিন্ন সরকারি সুবিধা পাইয়ে দেবে বলেও দাবি করেন ধৃত সৌরভ। প্রথম দিকে ওই ব্যক্তি পুরো ঘটনা বিশ্বাস করে নিলেও পরে সন্দেহের জন্ম নেয়। বারবার ওই টাকা চেয়ে ফোন যায় ওই ব্যক্তির কাছে। এরপরেই ওই ব্যক্তি লালবাজারের সাইবার থানায় অভিযোগ দায়ের করেন। গোয়েন্দারা জানতে পারেন, ওই অভিযোগকারী ছাড়াও বিভিন্ন মহলের লোকেদের সঙ্গে সে যোগাযোগ করত। অনেক পুলিশ আধিকারিককেও ভাল পোস্টিং দেওয়ার টোপ সে দিয়েছিল বলেও জানতে পারেন আধিকারিকরা। এরপরেও অভিযুক্তের মোবাইল ফোনের সূত্র ধরে বৃহস্পতিবার গোয়েন্দারা সরাসরি ধৃত সৌরভের বাড়িতে পৌঁছে যান। সেখানে তাঁকে গ্রেফতার করা হয়।

আরও পড়ুন: বিরল রোগের সফল অস্ত্রপ্রচার করে নজির গড়ল বাঙুর হাসপাতাল!

গ্রেফতারের পর ধৃতের নিউটাউনের বাড়িতে তল্লাশি চালানো হয়। তার বাড়িতে তল্লাশি চালিয়ে গোয়েন্দা পুলিশ সোয়া সাত লাখ টাকা নগদ, ১৪টি দশ গ্রামের সোনার কয়েন, ৪০টি রুপোর কয়েন, ১৪টি দামী ঘড়ি-সহ একাধিক গুরুত্বপূর্ণ জিনিস উদ্ধার করেছে পুলিশ। তদন্তকারীদের অনুমান, ধৃতের আরও কীর্তি আছে। সেটাই এখন জানার চেষ্টা করছেন আধিকারিকরা।

অন্য খবর দেখুন